Takim i nivelit të lartë në Uashington mbi terrorizmin bërthamor
Takimi me pjesëmarrjen e më shumë se 40 kryetarë shtetesh dhe qeverish, fillon punimet në Uashington më 12 prill
Si të mbrohen stoqet bërthamore nga terroristët, do të jetë në qendër të takimit të nivelit të lartë për sigurinë globale. Presidenti Barak Obama hodhi idenë e këtij takimi vitin e kaluar, duke parashtuar vizionin e tij gjatë një fjalimi në Pragë. Në fjalimin e tij, Presidenti Obama tha se terroristët bërthamorë janë të vendosur të blejnë, ndërtojnë ose të vjedhin armë bërthamore. Në takimin e Uashingtonit do të diskutohet rreth grupeve si al-Kaida dhe si të parandalohen ata nga zotërimi i materialeve bërthamore për prodhimin e bombave. Alexandra Toma, eksperte e sigurimit bërthamor me grupin Connect U.S. Fund, thotë se rreziku është real. Konferenca pritet të shqyrtojë mënyrat për përmirësimin e sigurisë së materialeve bërthamore në gjithë botën si dhe shtimin e bashkëpunimit ndërkombëtar. Por ekspertët thonë se askush nuk e di madhësinë e stoqeve të armëve bërthamore sepse jo të gjitha vendet njoftojnë sasinë e prodhimit. Ken Luongo kryeson organizatën kërkimore Partneriteti për Sigurinë Globale. Zoti Luongo thotë se jo të gjitha vendet mendojnë se terroristët duan të zotërojnë material bërthamor për të ndërtuar një bombë. Analistët thonë se objektivi kryesor është që pjesëmarrësit në takimin e Uashingtonit të pranojnë se kërcënimi ekziston. Por Alexandra Toma thotë se duhet të kërkohen rezultate më konkrete. Kohët e fundit, Presidenti Obama dhe homologu i tij rus Dmitri Medvedev ranë dakord për një traktat të ri për pakësimine armëve bërthamore me rreze të gjatë veprimi. Ekspertët besojnë se ky traktat amerikano-rus mund të ketë një ndikim pozitiv për rezultatin e takimit mbi terrorizmin bërthamor.